Medeskepper van Asterix (92) dood | Netwerk24
24 Maart 2020 16:00
Albert Uderzo in 2015 saam met sy skeppings, Asterix (regs) en Obelix. Foto: Getty Images
Die legendariese strokiesprentkunstenaar Albert Uderzo is Dinsdag in die ouderdom van 92 jaar dood.
The Guardian berig die Fransman, wat onder meer die Asterix-strokiesprentreeks in 1959 saam met die skrywer René Goscinny begin het, is nié aan Covid-19 dood nie.
"Hy is in sy slaap in sy huis in Neuilly aan 'n hartaanval dood wat nie met die koronavirus verband hou nie," het sy skoonseun Bernard de Choisy aan die Franse nuusagentskap AFP gesê.
"Hy was die afgelope paar weke baie moeg."
Volgens die BBC het Uderzo en Goscinny die idee vir die Asterix-reeks op Uderzo se balkon uitgedink. Die eerste Asterix-strokiesprent het in 1959 in die tydskrif Pilote verskyn – en sedertdien is 370 miljoen eksemplare van die Asterix-boeke in 107 tale en dialekte opgeraap.
Uderzo het ná Goscinny se dood in 1977 ook die skryfwerk van die strokiesprent behartig totdat hy in 2009 afgetree en sy aandeel in sy uitgewery, Les Éditions Albert-René, saam met die regte vir Asterix aan die Franse uitgewer Hachette verkoop het.